牧護歌
作者：蘇溪和尚
朝代：唐

paragraphs: 聽說衲僧牧護，任運逍遙無住。
一條百納瓶盂，便是生涯調度。
爲求至理參尋，不憚寒暑辛苦。
還曾四海周遊，山水風雲滿肚。
內除戒律精嚴，不學威儀行步。
三乘笑我無能，我笑三乘謾做。
智人權立階梯，大道本無迷悟。
達者不假修治，不在能言能語。
披麻目視雲霄，遮莫王侯不顧。
道人本體如然，不是知佛去處。
生也猶如著衫，死也還同脫袴。
生也無喜無憂，八風豈能驚怖。
外相猶似癡人，肚裏非常峭措。
活計原無一錢，敢與君王鬬富。
愚人擺手憎嫌，智者點頭相許。
那知傀儡牽抽，歌舞盡由行主。
一言爲報諸人，打破畫瓶歸去。
（《景德傳燈錄》卷三十）（按：此詩原署云：「蘇溪和尚，即五洩小師也。
」）。